SK Úradný vestník Európskej únie C 48/28

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2012/C 48/11

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„ “(PINGGU DA TAO)

ES č.: CN-PDO-0005-0628-16.07.2007

CHZO ( ) CHOP ( X )

1. Názov:

„ “ (Pinggu Da Tao)

2. Členský štát alebo tretia krajina:

Čína

3. Opis poľnohospodárskeho výrobku alebo potraviny:

3.1. Druh výrobku:

Trieda 1.6.: Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1:

Táto broskyňa je známa ako jedlé šťavnaté ovocie druhu Prunus, čeľaď Rosaceae, podčeľaď Prunoidae. Pestuje sa na nízkych svahoch a zvlnenom území pohoria Janšan v pekinskom okrese Pchingku, kde je dostatok slnečného žiarenia a tepla a pôda je piesčitá a hlinitá. V dôsledku jedinečných prírodných podmienok má „Pinggu Da Tao“ osobitné vlastnosti, a to „veľké plody, jasné sfarbenie, šťavnatosť, bohatú vôňu, miernu cukornatosť a správnu rovnováhu medzi kyslou a sladkou chuťou“. Ako sa uvádza v nasledujúcej tabuľke, „Pinggu Da Tao“ má desať šľachtených odrôd. Qingfeng (Čching-feng) je jediná odroda s plodmi strednej veľkosti v tabuľke; jeden plod odrody Qingfeng má hmotnosť ≥ 150 g; jeden plod ostatných veľkoplodých odrôd má hmotnosť ≥ 275 g.

V tabuľke sú uvedené fyzikálno-chemické indexy 10 rôznych odrôd „Pinggu Da Tao“:

Odroda Index Rozpustné tuhé látky (20 °C), (%) Celkový obsah kyseliny (určuje sa podľa kyseliny jablčnej), (%) Dajiubao ≥ 12,00 ≤ 0,20 Qingfeng (Peking č. 26) ≥ 11,50 ≤ 0,42 Jingyan (Peking č. 24) ≥ 12,00 ≤ 0,20 Yanhong (Green-making č. 9) ≥ 12,50 ≤ 0,18 August Crispy (Peking č. 33) ≥ 11,00 ≤ 0,20 Yanfeng č. 1 ≥ 12,00 ≤ 0,20 Luwangxian ≥ 11,50 ≤ 0,28 Huayu ≥ 12,00 ≤ 0,20 Big Red Peach ≥ 12,00 ≤ 0,20 Century 21st ≥ 12,00 ≤ 0,18

3.3. Suroviny (len pri spracovaných výrobkoch):

—

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

V označenej zemepisnej oblasti sa musí uskutočniť: výber a plánovanie sadu, výsadba, hospodárenie s pôdou, riadenie hnojenia a zavlažovania, tvarovanie a prerezávanie, ošetrenie kvetov a plodov, zber, ošetrenie po zbere a uskladnenie.

3.6. Osobitné pravidlá pri krájaní, strúhaní, balení atď.:

Balenie: balenie vykonávajú iba spoločnosti, ktoré sú oprávnené používať zemepisné označenie „Pinggu Da Tao“, a to pod dohľadom príslušných orgánov kontroly kvality.

1. Obalový materiál: ako vonkajší obal sa používajú škatule z vlnitého kartónu, ktoré by mali byť dosť pevné na konštrukčné použitie. Mali by zachovať obsah suchý a bez plesní, červov, znečistenia a zápachu.

2. Podmienky balenia: ovocie v škatuliach sa skladuje systematicky. Jednotlivé vrstvy v škatuliach sú oddelené kartónovými vložkami.

Preprava

Plody broskyne by sa mali prepravovať v dávkach a systematicky uložené, aby boli chránené pred tlakom; kontajnery by sa mali čistiť prúdom vzduchu a mali by byť chránené pred slnečným žiarením a dažďom; plody by sa mali chrániť aj pred mrazom alebo vysokou teplotou.

Plody broskyne sa majú vykladať opatrne; pri preprave sa odporúča chladiarenský reťazec. Prepravujúce vozidlá by mali byť čisté a bez toxických a nebezpečných látok a tovaru.

Skladovanie

1. Pred uskladnením sa plody musia ošetriť predchladením pri teplote 4 °C.

2. Skladovacia teplota je 0 °C – 3 °C.

3. Relatívna vlhkosť v skladovacích priestoroch je v rozsahu 85 % – 90 %.

4. Pokiaľ je v skladovacích priestoroch možná kontrolovaná atmosféra, atmosférické podmienky by sa mali udržiavať na úrovni 1 % O2 a 5 % CO2.

5. Skladovací priestor by mal byť bez zápachu. Plody by sa nemali skladovať spolu s toxickými alebo nebezpečnými látkami a tovarmi; nesmú sa používať žiadne toxické ani nebezpečné konzervačné prostriedky a látky.

3.7. Osobitné pravidlá pri označovaní:

Označenie balenia pre tú istú zásielku by malo mať rovnaký formát a obsah.

Okrem registrovanej ochrannej známky spoločnosti by na obale ovocia mal byť na zreteľne viditeľnom mieste na vonkajšej ploche škatule vytlačený názov výrobku s chráneným zemepisným označením v Číne – „Pinggu Da Tao“ – spolu s osobitným zemepisným označením a identifikačným kódom kvality. Navyše na obale by sa mali uviesť informácie ako odroda, trieda (špecifikácia) a čistá hmotnosť, krajina pôvodu a výrobca. Text by mal byť čitateľný a nemal by sa dať ľahko odstrániť. Označenie na vonkajšom obale musí zodpovedať skutočnému výrobku v škatuli.

4. Stručné vymedzenie zemepisnej oblasti:

Zemepisnú oblasť výrobku „Pinggu Da Tao“ tvorí 16 mestských oblastí a obcí, ktoré sú v súčasnosti pod správou okresu Pchingku, Peking: sú to Pchingku (Pinggu), Ťin-chaj-chu (Jinhaihu), Jü-kchou (Yukou), Ma-čchang-jing (Machangying), Ma-fang, Tung-kao-cchun (Donggaocun), Sia-ke-čuang (Xiagezhuang), Šan-tung-čuang (Shandongzhuang), Wang-sin-čuang (Wangxinzhuang), Nan-tu-le-che (Nandulehe), Čeng-luo-jing (Zhengluoying), Ta-chua-šan (Dahuashan), Liou-ťia-tien (Liujiadian), Ta-sing-čuang (Daxingzhuang), Chuang-sung-jü (Huangsongyu) a okres Siung’er-čaj (Xiong’erzhai).

5. Spojenie so zemepisnou oblasťou:

5.1. Špecifickosť zemepisnej oblasti:

Okres Pchingku sa nachádza na 40° 02′ – 40° 22′ severnej šírky a 116° 55′ – 117° 24′ východnej dĺžky. Je to malá kotlina s miernym a zvlneným predhorím na južnom svahu pohoria Janšan. Na východnej, južnej a severnej strane ho obkolesujú pohoria, ktoré v strede tvoria rovnú dolinu. Krajinu pokrývajú zelené hory. Regiónom pretekajú rieky Ťu a Žu.

Pôda je prevažne piesčitá alebo hlinitá, mäkká, dobre prevzdušnená a bohatá na draslík. Oblasť má nezávislý vodný systém, ktorý poskytuje vodu najvyššej kvality. Prevláda tu teplé mierne kontinentálne monzúnové podnebie, charakterizované veľkými rozdielmi denných teplôt a dlhými hodinami slnečného svitu. Na jar je veľký rozdiel mesačných teplôt v rozsahu od 6,8 °C do 8,7 °C a na jeseň približne 6,9 °C až 8,9 °C. Priemerné ročné obdobie bez mrazov trvá 191 dní. Región má veľa slnečného svitu, pričom priemerný počet hodín slnečného svitu za rok je 2 555,3 a priemerná denná miera vystavenia slnečnému žiareniu je 58 %.

5.2. Špecifickosť výrobku:

1. Veľkosť plodu: jednou z najdôležitejších vlastností broskyne „Pinggu Da Tao“ je veľkosť plodu. Priemerná hmotnosť jedného plodu „Pinggu Da Tao“ je o 20 % vyššia ako hmotnosť zodpovedajúcej odrody, a to vďaka jedinečným odrodám ovocných stromov, podnebiu a prirodzenému prostrediu. Jeden plod stredne veľkej odrody má hmotnosť ≥ 150 g a jeden plod veľkoplodej odrody má hmotnosť ≥ 275 g.

2. Jasná farba: farba je jedným z najdôležitejších aspektov vzhľadu broskyne a jej obchodnej hodnoty. Šupa plodu „Pinggu Da Tao“ je čistá, s jasnou farbou a vysokým stupňom sfarbenia.

3. Bohatá vôňa a chuť: broskyňa „Pinggu Da Tao“ má bohatú vôňu, vyváženú sladkokyslú arómu, jemnú dužinu a je veľmi šťavnatá. Primeraný vyvážený obsah a pomer rozpustných pevných látok a celkový obsah kyseliny dávajú broskyni „Pinggu Da Tao“ jej mimoriadnu zmyslovú kvalitu.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Jedinečné prírodné podmienky oblasti Pchingku – konkrétne pôda, vodný systém, rozdiel denných teplôt, slnečný svit a vysoká úroveň normalizovaného riadenia – prispievajú k vlastnostiam a kvalite broskyne z oblasti Pchingku. Charakteristické prírodné podmienky sú vyjadrením týchto aspektov:

1. Prírodné podmienky

1. Podnebie

Oblasť pestovania „Pinggu Da Tao“ sa nachádza v teplej južnej časti úpätia hôr. Táto oblasť má primeraný slnečný svit a veľké rozdiely medzi dennými a nočnými teplotami, ktoré sú priaznivé pre účinné sfarbenie a akumuláciu uhľovodíkov. V regióne je priemerné ročné vyžarovanie slnečnej energie 5,103 joulov na meter štvorcový a priemerná miera slnečného žiarenia 58 %.

2. Pôda

Oblasť pestovania broskýň „Pinggu Da Tao“ tvoria aluviálne brehy riek Ťu a Žu. Pôda je piesočnatá a piesočnato-hlinitá. Dobrá priepustnosť pôdy uspokojuje nároky koreňového systému broskyne na vysokú spotrebu kyslíka a udržiava koreňový systém v aktívnom stave. To zabezpečuje sladkosť a vôňu broskyne „Pinggu Da Tao“.

3. Voda

Oblasť Pchingku sa nachádza v horskej hydrogeologickej kotline a má nezávislý systém spodných vôd s veľkým množstvom vody vynikajúcej kvality. Keďže vstup na rieku nie je dovolený, povrchová voda nie je znečistená. Stromy sa zavlažujú najmä kvalitnou spodnou vodou, ktorá dosahuje úroveň pitnej vody prvej triedy a takmer sa zhoduje s prírodnou minerálnou vodou. Prostredníctvom primeraného zavlažovania sa vo veľkom rozsahu uspokoja požiadavky na vlahu v období klíčenia, kvitnutia a tvorby plodov, a tak sa zabezpečí správna veľkosť, farba a produkcia plodov.

2. Historický pôvod

Pestovanie broskýň v oblasti Pchingku má dlhú históriu. Našli sa záznamy z obdobia dynastie Ming. Liou Aj, úradník v okrese Pchingku v období Lung-čching počas vlády dynastie Ming napísal báseň s názvom Osem pradávnych obrazov Pchingku, v ktorej takto velebí kvet broskyne z Pchingku: „Na polceste k vrcholu hory sa celý rok neroztopí sneh. Marcové kvety broskýň sú teraz jemné púčiky. Keď obloha je jasná, pozerajú ticho na horizont, mesiac jasný ako jantár sa vznáša pod oblakmi.“ Cisár Čchien-Lung z dynastie Čching tiež napísal báseň, v ktorej opisuje kvety broskýň v Pchingku: „… keď sa vŕba vlní ako ľahký dym a broskyňa sa kúpe v daždi …“.

3. Ľudský aspekt

Pestovanie broskýň v oblasti Pchingku má dlhú históriu. Diela, v ktorých sa našli záznamy, pochádzajú už z obdobia dynastie Ming. Na základe dlhodobej pestovateľskej praxe sa zaviedol celý súbor pestovateľských postupov pre broskyňu „Pinggu Da Tao“, ako napríklad zrezanie koruny stromu v tvare Y a prirodzene otvorený stred (vhodný pre prívod vzduchu a prenikanie svetla). Pokiaľ ide o postupy zamerané na plody, zaviedlo sa umelé preriedenie kvetov a plodov, ako aj obaľovanie plodov s cieľom zabezpečiť rovnakú veľkosť plodov, stabilnú produkciu a dobré sfarbenie.

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

(1) Ú. v. EÚ L 93, 31.3.2006, s. 12.